Suja, Miroslav, poslanec NR SR (2021-02-25):
Pán podpredseda, ďakujem za slovo. Je nás tu len pár, ale aj tak ma to neodradí a poviem od srdca, čo si myslím o tomto návrhu. Možno deväť poslancov opozície, traja, štyria, piati koalície. Je to smutné, ale je to tak, jedná sa o dôležitej veci, ktorá dopadne na celú Slovenskú republiku a nás je tu fakt pár, fakt pár. Dve koaličné strany tu dokonca nemajú nikoho. Áno, dobre, to je na ich svedomí. Vážení poslanci, dnes tu rokujeme o opätovnom predĺžení núdzového stavu. Ja sa však pýtam, načo? Pri súčasnom vedení koronakrízy je nám potrebný núdzový stav? Na zachraňovanie ľudských životov asi nie, lebo aj doteraz bol a sme najhorší na svete. Máme najviac mŕtvych na milión obyvateľov. Takže doteraz keď to nevyriešil núdzový stav, tak ja si myslím, že pri súčasnom vedení to nevyriešime ani znova. Viete, podľa prieskumu až 90 % ľudí na Slovensku nechce, aby sa predĺžil núdzový stav. Päť percent je za to a 5 % sa vyjadrilo tak vulgárne, že to radšej nepridali ani k jednej z týchto štatistík. Tak myslime na to pri rozhodovaní, kolegovia, kolegyne. Dnes keď sme dosiahli toto prvenstvo, zrazu vláda prizýva odborníkov. Matovič chce s nimi jednať. Ale dopadne to ako naposledy? Dá na ich rady, alebo ich nazve múdrosráčmi? Ja sa bojím už aj tipovať, že znova si urobí po svojom a bude to ešte horšie. Zrazu ministerstvo navyšuje objednávky liekov, ako je Ivermektín a podobne, ktoré sa bežne používajú v zahraničí, ale u nás nie. Prečo si neberieme príklady dobrej praxe, to nám nič nehovorí? Keď je to tam účinné, môže to byť aj u nás. Nám je to úplne jedno. Matovič sám priznal, že keď ochorel, tak si nedal od Jarčuška Remdesivir za niekoľko tisíc. Ale dal si Isoprinosine liek, ktorým sa liečia herpesy na pohlavných orgánoch, ktorým sa liečia bradavice na pohlavných orgánoch, HPV infekcie. Toto si dal. A zabral mu, prečo nešiel k inému? Bál sa o svoj život, ale takúto alternatívnu liečbu už nechce dopriať ostatným občanom Slovenskej republiky. Oni sú menejcenní? Oni nemajú nárok na takúto liečbu za pár euro? Viete, zachytil som, že sa uvažuje o zaočkovaní predavačov. Predavačov? Teraz? Však tí mali byť prvoradí. Oni sa stretávajú tak isto ako lekári v prvej línii s ľuďmi. Dokonca infikovaní môžu chodiť nakupovať. Pošta umožňuje alebo rozmýšľa, že umožní, aby mohli chodiť infikovaní v určitú hodinu aj na poštu. Vláda vôbec nemyslela predtým na týchto ľudí, však to je prvý kontakt. Čo si majú myslieť títo zamestnanci? Vláda na nich normálne zabudla. Viete, toto celé zaváňa amaterizmom. A ja si myslím, že v súčasnej dobe na to nie je vôbec čas. Experimentovať na päť aj pol miliónoch ľuďoch? No ak nám neslúži núdzový stav na zachraňovanie ľudí, keď sme najhorší a doteraz núdzový stav bol, tak načo nám teda slúži? No ja vám, vážení kolegovia a kolegyne, aj keď ste tu z koalície len piati, poviem. Slúži nám na to, aby sme mohli obmedziť základné ľudské práva, právo na verejné zhromažďovanie, protesty a podobne. Aby nám čo najviac sťažil napríklad teraz súčasnú petíciu za odvolanie tejto vlády. A čo je veľmi lukratívne, umožňuje vláde, že môže nakupovať priamym zadaním. A vláda to aj využíva. Takže tu čisto ide len o biznis a nie o zdravie ľudí. Viete, na vedúce pozície si v tichosti, v tichosti pretláčajú svojich ľudí. Do vedenia nemocníc dajú hutníkov, lesníkov. Odvolávajú profesorov s dlhoročnou praxou. A ja som nepočul, že by sme sa ich tu nejako zastali. Banský úrad vedie dizajnér nábytku. Školstvo vedie kaderník. Pred chvíľou tu bola pani podpredsedníčka vlády – bábkoherečka. Viete čo, kolegovia, kolegyne? Je to čím ďalej horšie. Pred voľbami ste sľubovali transparentné výberové konania. A kde sme to dotiahli? Za koranakrízou, nevyrušujem vás, páni ministri? (Reakcia navrhovateľa.) Prepáčte, dobre, dobre. Za koronakrízou schovávajú svoju neschopnosť a naplnenie predvolebných sľubov, či to boli už sladké reči, ako sme dneska hovorili,
o 25-tisíc bytoch. Do dneska nič. Odpolitizovaná štátna správa. Videli sme to pri okresných úradoch, aká je odpolitizovaná. Videli sme to pri SaS-ke, keď si zvolila šéfa banského úradu, spomínaného dizajnéra nábytku, ich bývalého okresného predsedu a podobne. Sľubovali ste zvyšovanie potravinovej sebestačnosti. A počet kamiónov, ktoré prichádzajú s potravinami na Slovensko, ďalej stúpa. A takýchto príkladov je strašne veľa. A to ešte nehovorím o avizovanom náraste chleba. Hovorí sa, že by to malo byť až o 20 až 30 %. (Reakcia navrhovateľa.) Nárast cien chleba. Pšenica stúpa všade na svetových trhoch, pán minister. Môžem vám to potom vysvetliť, len nemám čas. Jediným, čím ste dokázal alebo chcete zaslepiť ľuďom oči, je to pompézne zatýkanie NAKA-ou, kde všade sú vždy televízne kamery, štáby. A navyšujete rozpočet NAKA. Ako týmto pomáhate bežným ľuďom? Takto bežným ľuďom nepomôžete. Buďte si vedomí, páni kolegovia, kolegyne, poslanci, páni ministri, že ľudská trpezlivosť má svoje hranice. A my tie teraz skúšame. Tak vás vyzývam, buďme k ľuďom empatickí, keď sa bude rozhodovať o predĺžení núdzového stavu. Mám ešte chvíľu času, tak sa povenujem trošku biznisu tzv. MOM-iek. MOM-ky rastú ako huby po daždi. Dostávajú paušálnu platbu, ktorá môže byť až 30-tisíc eur mesačne. Takže to patrične zneužívajú. K dnešnému dňu ich máme 762. Väčšinou je to súkromný sektor. Ale nie sú rovnomerne rozdelené. Sú miesta, kde nie sú a ľudia sú nútení cestovať, ako povedali moji predrečníci, a pri tom cestovaní dávame dokopy ľudí zdravých a chorých a potom nám tá krivka stúpa. Do prvého celoplošného testovania, do prvého celoplošného testovania sme mali na Slovensku niečo cez 200 mŕtvych. Po každom celoplošnom testovaní po určitej dobe tá krivka skočila rázne hore. A teraz je ich takmer 6,5-tisíca, kolegovia, kolegyne. Tak sa zmyslime nad tým, čo tu schvaľujeme, lebo celoplošné testovanie nikde na svete nie je. Pokúšali sa v Rakúsku určité oblasti a upustili od toho. Vo viacerých krajinách nad tým rozmýšľali, ale ani k tomu vôbec neprišli. Nie je toto ten problém, že prečo je u nás tak zle? Že dávame na jedno miesto zdravých a chorých, koncentrujem ich za zlých poveternostných podmienok? Rozmýšľajte, vážení páni, dámy, kolegovia, keď budeme predlžovať núdzový stav, že táto cesta či neni cesta do pekla. Ďakujem.